Endnu et år er gået I Kolding Badminton klubs ungdomsafdeling

Det går stadig godt i Kolding BK´s ungdomstrup, og som afgående ungdomsformand glæder jeg mig over de dejlige unge mennesker, der hver dag kæmper både hårdt til træningen i hallen og til stævnerne rundt om i hele landet.

Vores trænerstab har været fantastisk det forløbne år, og der skal her lyde en kæmpe stor tak til alle trænerne for deres engagement både på og udenfor banen. Vi har nogle hjælpetrænere som bliver lært op af vores erfarne trænere og kan ikke ønske os nogle bedre lærermestrer.

Vi havde 2 hold miniton sidste år, hvor lørdagens hold desværre ikke var så stor og til tider ikke så mange fremmødte. Claus har gjort et stort stykke arbejde, men vi må også erkende, at lørdag morgen måske ikke er den mest fantastiske tid for nogle familier. Derimod vores skift med at placere miniton på en af de bedste tider om tirsdagen har været en succes.

Nybegyndere strømmede til i sidste sæson. Vi afholdt først på sæsonen en lejr kun for nybegyndere med overnatning som blev en stor succes. Vi tror stadig på, at vores skolesamarbejde samt at Martin har været i SFO´en på lyshøj har gjort os synlige, og det høster vi spillere på nu. Vi får også flere spillere fra de omkring liggende klubber og det tyder på, at de ser KBK som en klub der er god at komme til. Dette ry skal vi fortsætte med at have, og vi skal være meget opmærksom på, at vi får vores rigtig gode kultur bragt videre til de nye spillere fra de andre klubber. Her ser jeg en vigtig opgave for både USU og trænerne.

Peter Laursen startede Åben hal op i den foregående sæson, og det har været en god succes. Der blev samlet nogle spiller en lørdag eller søndag og så blev der spillet kampe og spist kage m.m. Det er en anden måde at møde spillerene og forældrene på og det skaber et godt kammeratskab og socialt liv i klubben.

Yderligere for at ryste vores breddespillere mere sammen og få dem med ud til stævner, begyndte vi at prioriterer nogle stævner, som vi anbefalede at tage med til. Det har fået mange breddespillere med ud til stævner og på den måde er der også større sandsynlighed for at de bliver i klubben.

Resultatmæssigt har vi igen haft et godt år i vores ungdomsafdeling. Vores unge spillere har både været til individuelt DM og hold DM i april. Vi vandt desværre ikke så mange individuelle medaljer som året før, men er stadig én af de største klubber på ungdomssiden og det kan vi godt være stolte af. Til hold DM overraskede U15 ved at få en flot 2. Plads.

Vi sluttede sæsonen af med sæsonafslutning med 61 tilmeldte ungdomsspillere og i juni måned sluttede vi traditionen tro af med en grillfest for hele klubben. Ved denne lejlighed tog vi afsked med Peter Nedergaard som har været træner i klubben i 10 år. Han ville prøve 8-16 jobbet hos DGI og vi ønsker ham alt mulig held og lykke med det.

Mit glimrende USU hold og jeg har haft nogle gode møder og nye tiltag, og jeg vil her sige stor tak for det engagement I har vist. Jeg nævnte i starten af min beretning at jeg er afgående ungdomsformand og derfor sender jeg min ungdomsafdeling + mit USU hold videre til Philip Frederiksen og ønsker ham al mulig held og lykke. Philip har været med på sidelinjen i mange måneder og derfor er jeg meget tryk ved at han overtager roret.

Tusinde tak til bestyrelsen for mange dejlige år. Det har været en fornøjelse at sidde sammen med så engagerede og dejlige mennesker.

Hanne Schulz Terp-Nielsen

Ungdomsformand Kolding BK